Bribrigiella

Bribrigiella lea bribriálbmoga čibčalaš giellagoddái gullevaš giella, mas leat sullii 6000 hálli golmma sierra guovllus Costa Rica máttaosiin. Bribrigiella ovttas lagas fuolkegielain cabécargielain leat hálliidlogu ektui Costa Rica stuorámus álgoálbmotgielat, muhto hálliid logut leat njiedjamin.

Bribrigiella lea tonagiela, ja das leat njeallje sierra, fonemalaš tona: alla, vuollegis, badjáneaddji ja vuolláneaddji tonat. Gielas lea maiddái erohus orála ja nasála vokálaid gaskka, ja das leat oktiibuot 12 vokálafonema. Konsonántafonemat leat 14.

Syntávssalaččat bribrigiella lea ergatiivagiella, ja das lea čavga absolutiiva–vearba-sátneortnet (SOV).

Ye' tö ikuwö̀ ñẽ̀
mun ERG máisa borrat
'Mun boran máissa.'

Ikuwö̀ ñẽ̀ ye' tö
máisa borrat mun ERG
'Mun boran máissa.'

Nomengihpuin merrosat leat oaivesáni maŋábealde ja adposišuvnnat leat postposišuvnnat:

ù spṍpõ mãñã́t wĩ̀ ã/ska/tsṍkã
viessu ruoná golbma dat siste/rádjai/bajábealde
'dan golmma ruoná viesu siste/rádjai/bajábealde'

Vearbasojaheamis lea aspeavttas guovddáš rolla. Numerálat kongruerejit oaivesániideasetguin. Bribrigiela demonstratiivavuogádat lea earenoamáš mohkkái.

Bribrigiela golbma váldosuopmana leat coroma- (nuortan), amubre- (oarjin) ja salitresuopmanat (Jaskesábi lahkosis).

Olggobeal liŋkkat
Carla Victoria Jara Murillo ja Alí García Segura: Se' ẽ’ yawö bribri wa - Aprendemos la lengua bribri.
Ođđa testameanta bribrigillii

Kategoriija:Čibčalaš gielat
Kategoriija:Costa Rica gielat
Kategoriija:Tonagielat